Vakaraitaka na Nomu Vakabauta na Yalayala i Jiova
‘Na vakabauta oya na noda vakadeitaka ni na yaco dina na ka e sega ni laurai.’—IPER. 11:1.
SERE: 54, 125
1. Eda na vakamacalataka vakacava na vakabauta vaKarisito?
E DUA na itovo talei na vakabauta vaKarisito. E sega nida taukena kece na itovo qori. (2 Ces. 3:2) Ia e solia o Jiova vei ira kece na nona dauveiqaravi e dua “na ivakarau ni vakabauta.” (Roma 12:3; Kala. 5:22) Ke tiko vei keda na vakabauta, e dodonu meda vakavinavinaka kina vakalevu.
2, 3. (a) Ena vakalougatataki vakacava o koya e vakabauta? (b) Na taro cava ena veivosakitaki?
2 E kaya o Jisu ni vagolei ira mai na tamata na tamana vakalomalagi ena vuku i Luvena. (Joni 6:44, 65) Na noda vakabauti Jisu gona ena rawa ni vosoti kina na noda ivalavala ca. Eda na marautaka tale ga na veiwekani tawamudu kei Jiova. (Roma 6:23) Vakacava e ganiti keda na veivakalougatataki qori? Nida ivalavala ca, sa ganiti keda ga meda mate. (Same 103:10) Ia e raica o Jiova na veika eda vinaka kina. Ena nona loloma soliwale e dolava kina na lomada meda taleitaka na itukutuku vinaka. Eda vakaraitaka sara na noda vakabauti Jisu nida vakanamata ina bula tawamudu.—Wilika 1 Joni 4:9, 10.
3 Na cava na vakabauta? E yalani ga ena noda vakasamataka tu na veivakalougatataki ni Kalou vei keda? Koya e bibi sara, meda vakaraitaka vakacava na noda vakabauta?
“VAKARAITAKA TALE GA NA VAKABAUTA E LOMAMU”
4. Vakamacalataka na vuna e sega ni yalani ga kina na noda vakabauta ena ka eda kila.
4 Na vakabauta e sega ni yalani ga ena noda kila vinaka na inaki ni Kalou. Na kaukaua ni vakabauta ena uqeta e dua me cakava na loma ni Kalou. Ena veiuqeti tale ga me tukuni na itukutuku vinaka ni veivakabulai e vakarautaka na Kalou. E kaya na yapositolo o Paula: “Ke o tukuna yani e gusumu ni Turaga o Jisu, o vakaraitaka tale ga na vakabauta e lomamu ni vakaturi koya mai na mate na Kalou, o na vakabulai. Na nona okati e dua me yalododonu e vakatau ena ka e vakabauta e lomana, ia na nona vakabulai e vakatau ena ka e tusanaka raraba ena gusuna.”—Roma 10:9, 10; 2 Kor. 4:13.
5. Na cava e bibi kina na vakabauta? Vakamacalataka na sala eda na vaqaqacotaka tiko ga kina?
5 Ke da via bula tawamudu ena vuravura vou ni Kalou, ena bibi na vakabauta kei na noda vaqaqacotaka tiko ga. Na qaqaco ni noda vakabauta e rawa ni vakatauvatani ina kau e gadreva na wai. Na kau bula ena veiveisau tiko ni sega ni vaka na kau e bulia ga na tamata. Ena mate ke sega ni veirauti na wai e sui tiko kina, se tubu bulabula ke sui wasoma. Ke sega ni sui tiko, ena mate. E va tale ga qori noda vakabauta. Ke da sega ni kauaitaka, ena luluqa, tini mate sara. (Luke 22:32; Iper. 3:12) Ia nida kauaitaka noda “vakabauta,” ena bulabula, “tubu” tiko ga, qai “dei.”—2 Ces. 1:3; Taito 2:2.
KENA IVAKAMACALA ENA IVOLATABU
6. Cava na rua na sala e vakamacalataki kina na vakabauta ena Iperiu 11:1?
6 E vakamacalataka na iVolatabu na ibalebale ni vakabauta ena Iperiu 11:1. (Wilika.) E vakabibitaki kina e rua na ka eda sega ni raica: (1) “Na ka eda nuitaka”—qo e okati kina na veika e se bera ni yaco ia sa yalataki tu ni na yaco, me vaka na kena vakaoti vakadua na ivakarau ca kece kei na vuravura vou sa voleka. (2) ‘Yaco ni ka e sega ni laurai.’ Ena ivakamacala qo na vosa vaKirisi e vakadewataki me ‘vakaraitaki ni tiko dina’ e vakaibalebaletaki ina ‘ivakadinadina e vakadeitaki’ ena ka e sega ni laurai, me vaka na nona bula dina tiko na Kalou o Jiova, o Jisu Karisito, ira na agilosi, kei na ka e cakava na Matanitu vakalomalagi. (Iper. 11:3) Eda vakadeitaka vakacava ni dina na veika eda nuitaka, eda vakabauta tale ga na veika e sega ni laurai era vakamacalataki tu ena iVolatabu? Ena noda vosa kei na ka eda cakava—ni na vakataucokotaki kina noda vakabauta.
7. E yaga vakacava na ivakaraitaki i Noa meda kila kina na ibalebale ni vakabauta? (Raica na imatai ni iyaloyalo.)
7 E tukuni ena Iperiu 11:7 na vakabauta i Noa, “ni vakasalataki koya na Kalou ena ka e se sega ni laurai, a vakaraitaka nona doka na Kalou ni taya na waqa me bula kina nona vuvale.” E vakaraitaka o Noa na nona vakabauta ni taya na waqa vakaitamera. Sega ni vakabekataki nira na vaqaqa na vu ni nona taya tiko e dua na waqa vakaitamera. Vakacava a galu tiko ga o Noa, qai tukuna mera lewa ga nodra bula? Sega! E uqeti koya na nona vakabauta me yaloqaqa ni vakasalataki ira ena nona vakarau vakataulewa vei ira na Kalou. E rairai cavuqaqataka sara ga na ka e tukuna vua o Jiova: “Au sa lewa me rusa na tamata kece, ni sa sinai o vuravura ena nodra itovo kaukaua . . . au na vakavuna me waluvu o vuravura me rusa kina na kabula kece e tiko vei ira na icegu ni bula e ruku i lomalagi. Ena mate na ka kece e vuravura.” E cavuta tale ga o Noa na ivakaro ni Kalou mera bula kina: “Mo vodo i waqa.” E vakaraitaka tale e keri o Noa na nona vakabauta ni “dauvunautaka na ka dodonu.”—Vkte. 6:13, 17, 18; 2 Pita 2:5.
8. Na cava e vakamacalataka o Jemesa me baleta na ibalebale ni vakabauta dina vaKarisito?
8 A rairai volai na ivola i Jemesa ni oti toka ga nona uqeti vakalou o Paula me vola na veika me baleta na vakabauta. Me vakataki Paula, e vakamacalataka o Jemesa ni vakabauta vaKarisito, e sega ni okati ga kina nomu vakabauta e dua na ka, ia mo vakaraitaka sara ga. E vola o Jemesa: “Vakaraitaka vei au na nomu vakabauta o sega ni cakacakataka, au na qai vakaraitaka vei iko na noqu vakabauta au cakacakataka.” (Jeme. 2:18) E vakamatatataka tale ga o Jemesa na kedrau duidui o koya e vakabauta wale, kei koya e vakaraitaka na nona vakabauta. Era vakabauta na timoni ni bula tiko na Kalou, ia e sega ga vei ira na vakabauta dina. Ia na ka era cakava e saqati kina na inaki ni Kalou. (Jeme. 2:19, 20) Me kena veibasai e tukuna o Jemesa e dua na turaga vakabauta a bula ena dua na gauna makawa, qai taroga: “Vakacava, a sega ni okati me yalododonu ena nona cakacaka na tamada o Eparama ni a cabori Aisake na luvena ena icabocabonisoro? O raica ni salavata na nona vakabauta kei na nona cakacaka, e vakataucokotaki na nona vakabauta ena nona cakacaka.” Sa qai vakamacalataka ni dodonu me vakaraitaki na noda vakabauta ena ka eda cakava, ni kaya tale: “O koya gona, e mate na yago ni sega na icegu, ena mate tale ga na vakabauta e sega ni cakacakataki.”—Jeme. 2:21-23, 26.
9, 10. E vakamacalataka vakacava na yapositolo o Joni na bibi ni noda vakaraitaka na noda vakabauta?
9 Ni oti tale e 30 na yabaki, e vola na yapositolo o Joni na nona Kosipeli kei na tolu na ivola. Vakacava e tokona o koya na ibalebale ni vakabauta dina vaKarisito me vaka era uqeti kina eso tale mera vakamacalataka? Vei ira kece na dauvola iVolatabu, e vakayagataka sara ga o Joni na vosa vaKirisi e dau vakadewataki ena so na gauna me ‘vakaraitaka na vakabauta.’
10 Kena ivakaraitaki e vakamacalataka o Joni: “Ena bula tawamudu o koya e vakaraitaka ni vakabauta na Luvena, o koya e talaidredre vua na Luvena ena sega ni vakabulai, ena tiko ga vua na cudru ni Kalou.” (Joni 3:36) E okati na vakabauta vaKarisito na noda talairawarawa ina ivakaro i Jisu. E dau cavuqaqataka na vosa i Jisu o Joni me vakaraitaka ni dodonu me vakaraitaki tiko ga na noda vakabauta.—Joni 3:16; 6:29, 40; 11:25, 26; 14:1, 12.
11. Eda na vakavinavinakataka vakacava na noda kila na ka dina?
11 Eda vakavinavinaka ni vakayagataka o Jiova na yalona tabu me vakavotuya mai na ka dina meda vakaraitaka kina na noda vakabauta na itukutuku vinaka! (Wilika Luke 10:21.) Meda vakavinavinakataka tiko ga na nona vagolei keda mai na Kalou ena vuku i Luvena, “na noda iLiuliu Levu, o koya e Vakataucokotaka noda vakabauta.” (Iper. 12:2) Meda vakavinavinakataka gona na iloloma soli wale qori nida vaqaqacotaka noda vakabauta ena noda dau masu kei na noda vulica na Vosa ni Kalou.—Efeso 6:18; 1 Pita 2:2.
12. Eda na vakaraitaka vakacava na noda vakabauta?
12 Meda vakaraitaka tiko ga na noda vakabauta na yalayala i Jiova. Me laurai votu tale ga ena noda bula. Kena ivakaraitaki, meda tomana tiko ga noda vunautaka na Matanitu ni Kalou kei na noda veivakatisaipelitaki. Meda “caka vinaka [tiko ga] vei ira na tamata kece, vakauasivi vei ira eda vakabauta vata.” (Kala. 6:10) Meda saga tale ga meda “luvata tani na tamata makawa kei na kena ivalavala,” da taqomaki keda tale ga mai na veika eda na malumu kina vakayalo.—Kolo. 3:5, 8-10.
ME NODA YAVU NA VAKABAUTA NA KALOU
13. Na cava e bibi kina na “vakabauta na Kalou?” E vakatauvatani ina cava? Na vuna?
13 E kaya na iVolatabu: “Ke sega na vakabauta eda na sega ni vakamarautaka rawa na Kalou, ni o koya e torova na Kalou e dodonu me vakabauta ni bula dina tiko o koya, ni na vakaicovitaki ira tale ga era vakasaqarai koya ena yalogu” (Iper. 11:6) E vakamacalataka na Vosa ni Kalou ni bibi na “vakabauta na Kalou” me “yavu” ni noda dua na lotu vaKarisito dina, meda dei tale ga kina. (Iper. 6:1) Na yavu sara ga qo ena “vakaikuritaka” kina na lotu vaKarisito “na [nona] vakabauta” ena so tale na itovo vinaka me “tiko ga [kina] ena loloma ni Kalou.”—Wilika 2 Pita 1:5-7; Juta 20, 21.
14, 15. E bibi vakacava na loloma ni vakatauvatani kei na vakabauta?
14 Era vakabibitaka na dauvola iVolatabu lotu vaKarisito na vakabauta nira cavuta vakalevu. E sega ni dua tale na itovo vaKarisito me cavuti vakalevu va qori. Vakacava, kena ibalebale ni qo na itovo bibi duadua me bulataka na lotu vaKarisito?
15 Ni cavuta na vakabauta kei na loloma e kaya kina o Paula: “Ke tu tale ga vei au na vakabauta meu tosoya kina na veiulunivanua qai sega vei au na loloma, au sa sega ni dua na ka.” (1 Kor. 13:2) E vakamatatataka o Jisu na bibi ni noda lomana na Kalou ni sauma na taro qo: “Na cava na ivunau levu duadua ena Lawa?” (Maciu 22:35-40) Na loloma e umani ena levu tale na itovo vaKarisito, okati kina na vakabauta. Na “loloma” e kaya na iVolatabu ni “ubia na ka kece.” E vakabauta na veika e tukuna na Kalou ena nona Vosa dina.—1 Kor. 13:4, 7.
16, 17. Erau vakamacalataki vakacava na vakabauta kei na loloma ena iVolatabu? O cei vei rau e uasivi duadua? Na vuna?
16 Ni bibi na vakabauta kei na loloma, era cavuta vata na itovo qori na dauvola iVolatabu ena vica vata na gauna, vakalevu ena dua ga na iyatuvosa se matavosa. E uqeti ira na mataveitacini o Paula mera “dara me isasabai ni sereda na vakabauta kei na loloma.” (1 Ces. 5:8) E vola o Pita: “Oni se sega ni raici koya [Jisu], ia oni lomani koya. Oni se sega ni raici koya ena gauna qo, ia oni vakaraitaka ni oni vakabauti koya.” (1 Pita 1:8) E tarogi ira na tacina lumuti o Jemesa: “Na Kalou e digitaki ira na dravudravua ena ka ni vuravura qo mera vutuniyau ena vakabauta, mera itaukei ni Matanitu a yalataka vei ira na lomani koya, se sega?” (Jeme. 2:5) E vola o Joni: “Qo sara ga na nona ivunau [na Kalou]: meda vakabauta na yaca i Luvena o Jisu Karisito da qai veilomani.”—1 Joni 3:23.
17 E bibi na loloma, ia ena oti na itovo qo ena gauna eda sa raica kina na kena vakayacori na veika e yalataka tu na Kalou, da qai vakila sara ga na dina ni noda inuinui vaKarisito. Ena sega ni seavu na noda lomana na Kalou kei ira na wekada. E vola kina o Paula: “Na vakabauta, na inuinui, na loloma, ia e uasivi duadua vei ratou qo na loloma.”—1 Kor. 13:13.
IVAKARAITAKI VAKASAKITI NI VAKABAUTA
18, 19. Era vakaraitaka vakacava nikua na tamata i Jiova na nodra vakabauta? O cei me vakacaucautaki kina?
18 Era vakaraitaka tiko nikua na tamata i Jiova na nodra vakabauta na Matanitu ni Kalou sa tauyavutaki oti. E rawati kina e dua na parataisi vakayalo e vuravura raraba era lewena e sivia na walu na milioni. E kune kina vakalevu na itovo era umani ena vua ni yalo tabu ni Kalou. (Kala. 5:22, 23) Sa dua dina na ivakaraitaki vakasakiti ni vakabauta kei na loloma dina vaKarisito!
19 Sega ni dua vei keda e vakavuna qori, na noda Kalou ga. Na cakacaka totoka qo “ena rogo kina na yaca i Jiova, ena sega ni oti rawa.” (Aisea 55:13) E “isolisoli ga ni Kalou” meda ‘vakabulai kina ena vuku ni vakabauta.’ (Efeso 2:8) Ena tubu qai bulabula tiko ga na noda parataisi vakayalo me yacova nira sa roboti vuravura na kawatamata uasivi, yalododonu, mamarau mera vakacaucautaka na yaca i Jiova me tawamudu. Meda vakaraitaka tiko mada ga na noda vakabauta na yalayala i Jiova!
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn